กรมการข้าว เตรียมเสิร์ฟข้าวหอมมะลิอินทรีย์ พรีเมียม ทุ่งกุลาร้องไห้ จากผลิตภัณฑ์ข้าวเกษตรอินทรีย์ลุงบุญมี ในการประชุมผู้นำ APEC
นายณัฏฐกิตติ์ ของทิพย์ อธิบดีกรมการข้าว กล่าวว่า การประชุมสุดยอดผู้นำเอเปค ซึ่งจะจัดขึ้นในระหว่างวันที่16-19 พฤศจิกายนนี้ โดยมีผู้นำเขตเศรษฐกิจทั้ง 21 เขต เข้าร่วมการประชุมในครั้งนี้ ประเทศไทยในฐานะเจ้าภาพจึงได้เตรียมการต้อนรับผู้นำในด้านต่างๆ ซึ่งรวมไปถึงด้านอาหาร ที่ได้เตรียมการเสิร์ฟอาหารไทย โดยเฉพาะข้าวไทย ซึ่งถือเป็นอัตลักษณ์ประจำชาติที่ไม่แพ้ชาติใดในโลก โดยการจัดงานประชุม APEC ในครั้งนี้ มีข้าวไทยที่ได้รับเลือกให้ไปเสิร์ฟแก่ผู้นำเขตเศรษฐกิจได้รับประทานภายในงานซึ่งก็คือ ข้าวหอมมะลิอินทรีย์ พรีเมียม ทุ่งกุลาร้องไห้ จากผลิตภัณฑ์ข้าวเกษตรอินทรีย์ลุงบุญมี จังหวัดศรีสะเกษ ที่ยึดหลักปรัชญาเศรษฐกิจพอเพียงมาปรับใช้ จนได้เป็นเกษตรกรดีเด่นแห่งชาติ สาขาอาชีพทำนา ประจำปี 2554